IZVEDBENI SKLEP KOMISIJE (EU) 2021/2185

z dne 6. decembra 2021

o podaljšanju ukrepa, ki ga je sprejel izvršilni organ Združenega kraljestva Health and Safety Executive za dostopnost na trgu in uporabo biocidnega proizvoda za razkuževanje rok Micronclean Hand Sanitiser, v skladu s členom 55(1) Uredbe (EU) št. 528/2012 Evropskega parlamenta in Sveta

(notificirano pod dokumentarno številko C(2021) 8736)

(Besedilo v angleškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 55(1), tretji pododstavek, Uredbe v povezavi s členom 5(4) Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo,

ob upoštevanju naslednjega:

(1) Izvršilni organ Združenega kraljestva Health and Safety Executive (v nadaljnjem besedilu: pristojni organ Združenega kraljestva) je 20. novembra 2020 v skladu s členom 55(1), prvi pododstavek, Uredbe (EU) št. 528/2012 sprejel odločitev, da dovoli dostopnost na trgu in uporabo biocidnega proizvoda Micronclean Hand Sanitiser do 19. maja 2021 (v nadaljnjem besedilu: ukrep). Pristojni organ Združenega kraljestva je v skladu s členom 55(1), drugi pododstavek, navedene uredbe Komisijo in pristojne organe drugih držav članic obvestil o svojem ukrepu in razlogih zanj.

(2) Glede na informacije, ki jih je predložil pristojni organ Združenega kraljestva, je bil ukrep potreben zaradi varovanja javnega zdravja. Svetovna zdravstvena organizacija (v nadaljnjem besedilu: SZO) je 11. marca 2020 razglasila, da bi izbruh koronavirusne bolezni (COVID-19) lahko odtlej označili kot pandemijo. Vlada Združenega kraljestva je tveganje za Združeno kraljestvo razglasila za „visoko“, 23. marca 2020 pa so začeli veljati omejitveni ukrepi. SZO kot alternativo umivanju rok z milom in vodo priporoča uporabo razkužil za roke na osnovi alkohola kot preventivni ukrep proti širjenju COVID-19.

(3) Proizvod za razkuževanje rok Micronclean Hand Sanitiser vsebuje propan-2-ol kot aktivno snov. Propan-2-ol je odobren za uporabo v biocidnih proizvodih vrste proizvodov 1, tj. človekova osebna higiena, kot je opredeljena v Prilogi V k Uredbi (EU) št. 528/2012.

(4) Od izbruha COVID-19 je povpraševanje po razkužilih za roke v Združenem kraljestvu izjemno veliko, kar je povzročilo neprimerljivo pomanjkanje ponudbe takih proizvodov. Pred ukrepom je bilo v Združenem kraljestvu v skladu z Uredbo (EU) št. 528/2012 odobrenih zelo malo razkužil za roke. COVID-19 resno ogroža javno zdravje v Združenem kraljestvu, dodatna razkužila za roke pa so ključna v boju proti njegovemu širjenju.

(5) Komisija je 27. maja 2021 prejela utemeljeno zahtevo pristojnega organa Združenega kraljestva, v imenu izvršilnega organa Health and Safety Executive za Severno Irsko, za dopustitev podaljšanja ukrepa v skladu s členom 55(1), tretji pododstavek, Uredbe (EU) št. 528/2012. Utemeljena zahteva je bila vložena na podlagi zaskrbljenosti, da bi lahko COVID-19 po 19. maju 2021 ogrozil javno zdravje, in ob upoštevanju, da je omogočanje dodatnih razkužil za roke na trgu bistvenega pomena za obvladovanje nevarnosti, ki jo predstavlja COVID-19.

(6) Po navedbah pristojnega organa Združenega kraljestva je povpraševanje po razkužilih za roke še vedno veliko, zato je razširitev ukrepov v Združenem kraljestvu v zvezi s Severno Irsko potrebna.

(7) Podjetja, ki so jim bila po razglasitvi pandemije s strani Svetovne zdravstvene organizacije odobrena odstopanja za razkužila za roke v skladu s členom 55(1), prvi pododstavek, Uredbe (EU) št. 528/2012 so bila pozvana, naj čim prej zaprosijo za redno odobritev proizvodov. Vendar pristojni organ Združenega kraljestva doslej ni prejel novih vlog za redno odobritev proizvoda.

(8) Ker COVID-19 še naprej ogroža javno zdravje in take nevarnosti v Združenem kraljestvu v zvezi s Severno Irsko ni mogoče ustrezno obvladati brez odobritve dostopnosti dodatnih razkužil za roke na trgu, je primerno pristojnemu organu Združenega kraljestva dovoliti podaljšanje ukrepa v Združenem kraljestvu v zvezi s Severno Irsko.

(9) Ker je ukrep prenehal veljati 19. maja 2021, bi moral imeti ta sklep retroaktivni učinek.

(10) Ukrepi iz tega sklepa so v skladu z mnenjem Stalnega odbora za biocidne proizvode –

SPREJELA NASLEDNJI SKLEP:

Člen 1 Izvršilni organ Združenega kraljestva Health and Safety Executive, ki deluje v imenu izvršilnega organa Health and Safety Executive za Severno Irsko, lahko ukrep, ki omogoča dostopnost na trgu in uporabo biocidnega proizvoda Micronclean Hand Sanitiser v Združenem kraljestvu v zvezi s Severno Irsko, podaljša do 21. novembra 2022.

Člen 2 Ta sklep je naslovljen na izvršilni organ Združenega kraljestva Health and Safety Executive, ki deluje v imenu izvršilnega organa Health and Safety Executive za Severno Irsko. Uporablja se od 20. maja 2021.

V Bruslju, 6. decembra 2021 Za Komisijo Stela KIRIAKIDES članica Komisije

(1) UL L 167, 27.6.2012, str. 1.